ताप्लेजुङको छेतम्बुबाट सदरमुकाम फुङ्लिङतर्फ आउँदै गरेको यात्रुबहाक जीप दुर्घटना हुँदा ६ जनाको मृत्यु भएको छ भने ९ जना घाइते भएका छन् ।
ताप्लेजुङ नगरपालिका-८ मा पर्ने ल्याङ्बामा भीरबाट तल खस्दा दुर्घटना भएको हो ।उद्दारका लागि प्रहरी टोली घटना स्थलमा पुगेको छ । दुर्घटनामा मृत्यु हुनेको सनाखत हुन सकेको छैन भने घटनाबारे विस्तृत जानकारी आउन बाँकी छ । स्थानीयका अनुसार गाडी ल्याङ्बाको भीरबाट २ सय मिटर तल खसेको छ ।
काठमाडौं उपत्यका सहित पहाडी क्षेत्रका केही ठाउँमा अझै केही दिन बेलुकीपख मेघ गर्जनसहिन पानी पर्ने संभावना रहेको बताइएको छ ।
मौसमविद्हरुका अनुसार अझै केहिदिन दिउँसो ३ बजेपछि विस्तारै मौसम बदली हुँदै जाने र बेलुकीपख मेघगर्जन, हावाहुरी र चट्याङसँगै पानी पर्नेछ । स्थानिय वायुलाई अरव सागर र बंगालको खाडीबाट आएको जलवाष्पयुक्त वायुले साथ दिएपछि मौसम बदली भएको हो । यो प्रिमनसुनको प्रक्रिया भएकाले नआत्तिन तर सतर्क भने रहन आग्रह गरिएको छ ।
यस्तै देशभर अझै गर्मी बढ्ने मौसमविद्ले बताएका छन् । विशेषगरी पश्चिम तराईमा तापक्रम बढेसँगै तातो हावा लु चल्ने जल तथा मौसम पुर्वानुमान महाशाखाले जनाएको छ ।
पश्चिम तराईमा तापक्रम अझै बढ्ने देखिएकाले सावधानी अपनाउन मौसमविद् शान्ति कँडेलले आग्रह गर्नुभयो । हिजो ४२ दशमलव ७ डिग्री सेल्सियस रहेको दिपायलको तापक्रम आज ४१ देखि ४३ डिग्री पुग्ने अनुमान छ । नेपालगञ्जमा ४० दशमलव ६ डिग्री पुगेको छ । यो अझै बढ्ने महाशाखाको अनुमान छ ।
हिजो ३१ दशमलव २ डिग्री मापन गरिएको काठमाण्डौं उपत्यकाको तापक्रम आज ३१ देखि ३३ डिग्री सम्म पुग्ने अनुमान गरिएको छ ।